Părţile corpului 

Corpul uman este format din: cap, gât, trunchi şi membre. 

Capul şi gâtul alcătuiesc împreună extremitatea cefalică a corpului. 

Capul este alcătuit din două părţi: 

· una craniană, situată superior şi posterior, corespunzătoare neurocraniului sau cutiei craniene

· alta, reprezentată de faţă, aşezată anterior şi inferior.

Gâtul este partea corpului care leagă capul de trunchi. El are: 

· o regiune posterioară sau nucală, alcătuită din vertebre, articulaţii şi muşchi
· o regiune cervicală anterioară care conţine muşchii, fascii, osul hioid, dar şi organe ale gâtului: laringe, trahee, esofag, tiroidă, etc. 

Trunchiul este format din trei părţi suprapuse: torace, abdomen, pelvis. În interiorul lor se găsesc cavităţile viscerale: toracică, abdominală, pelvină.


Cavitatea toracică este despărţită de cea abdominală prin muşchiul diafragma. Cavitatea abdominală se continuă caudal cu cavitatea pelvină, care este închisă inferior de diafragma pelvină şi de diafragma urogenitală. 


Pereţii trunchiului sunt formaţi din elemente somatice: oase, articulaţii, muşchi, fascii, vase, nervi. Peretele posterior al toracelui şi abdomenului formează spatele. Anterior şi lateral se află pereţii anterolaterali ai toracelui şi abdomenului. Peretele anterior al toracelui conţine glanda mamară. 


Membrele


Membrele superioare se leagă de trunchi prin centura scapulară. Partea liberă a membrelor superioare este formată din: braţ, antebraţ şi mână. 


Membrele inferioare se leagă de trunchi prin centura pelviană. Partea liberă a membrelor inferioare este alcătuită din trei părţi: coapsă, gambă şi picior.


Partea somatică a corpului cuprinde totalitatea formaţiunilor anatomice, cu excepţia viscerelor. Ea este constituită în special din organele aparatului locomotor, a căror masă reprezintă aproape 2/3 din greutatea corpului. 


Viscerele sunt organele interne ale corpului. 


Organismul ca un tot unitar


Organismul uman este un sistem biologic deschis, alcătuit din subsisteme. Este alcătuit din celule, ţesuturi, organe, aparate şi sisteme. Trăsătura dominantă a organismului, ca sistem biologic, dar şi a părţilor sale componente o constituie unitatea indisolubilă dintre structură şi funcţie. 


Organele (= viscerele) sunt grupări de celule şi ţesuturi care s-au diferenţiat în vederea îndeplinirii anumitor funcţii în organism, funcţii care se reflectă fidel în forma şi structura lor. Organele nu funcţionează izolat în organism, ci în strâsnă corelaţie. 


Aparatele sunt grupări de organe cu funcţie principaă comună, deşi structura lor morfologică este diferită. Ele sunt unităţi funcţionale ale corpului, de unde derivă şi denumirea lor. De exemplu: 

· Aparatul locomotor, alcătuit din oase, articulaţii şi muşchi, cu funcţiile principale de susţinere a corpului şi de locomoţie

· Aparatul digestiv, cu funcţie principală de digestie

· Aparatul cardiovascular, cu funcţie principală de transport a sângelui şi a limfei

Sistemele sunt unităţi morfologice şi funcţionale alcătuite din organe care au aceeaşi structură, sunt formate din acelaşi ţesut. De exemplu, sistemul muscular, sistemul osos, sistemul nervos. 

Organismul uman, sistem biologic deschis are capacitatea de autoreglare, autoorganizare şi autoreproducere. Autoreglarea se efectuează prin conexiune inversă sau feedback, datorită ei realizându-se homeostazia. 

La realizarea homeostaziei organismului uman participă în principal sistemul nervos şi sistemul endocrin. Baza funcţională a sistemelor biologice o constituie mecanismele de recepţie, transmitere a mesajelor integrarea acestora şi răspunsul către efectorii din ţesuturi şi organe. 

Organele şi aparatele corpului uman pot fi clasificate din mai multe puncte de vedere. Una din clasificări le împarte în: 

· organe ale vieţii de relaţie

· organe ale vieţii vegetative 

Organele vieţii de relaţie efectuează în principal funcţiile vieţii de relaţie sau de legături cu mediul. Din această grupă fac parte: 

· organele aparatului locomotor, care formează partea somatică a corpului, având ca funcţie esenţială locomoţia

· organele de simţ şi sistemul nervos, care coordonează atât relaţiile cu mediul înconjurător, cât şi funcţiile tuturor organelor interne

Organele vieţii vegetative la animale mai sunt denumite organe interne sau viscere. Din această grupă fac parte: 

· organele aparatelor digestiv şi respirator cu funcţii principale de import a substanţelor nutritive şi a O2 – deci funcţii predominant metabolice 

· organele sistemului cardiovascular – organe de transport a sângelui şi a limfei 

· organele de excreţie – cu funcţie de export sau de eliminare a produşilor rezultaţi din metabolism – aparatul excretor sau urinar

· organele aparatului de reproducere sau genital, care asigura perpetuarea speciei

· organele sistemului endocrin, cu rol în reglarea funcţiilor organismului prin hormoni, produşi de secreţie a glandelor endocrine. 

Axe, planuri, poziţii segmentare 

Omul – corpul omenesc, se studiază în poziţia anatomică: în ortastatism, cu privirea orizontală şi palmele orientate anterior (în supinaţie). 

Prin corpul omenesc se pot duce 3 axe, care se întretaie în unghi drept şi care corespund celor trei dimensiuni ale spaţiului

· axul longitudinal sau al lungimii

· axul sagital sau al grosimii

· axul lateral sau al lăţimii

Axul longitudinal are doi poli: superior (cranial) şi interior (caudal)

Axul sagital are doi poli: anterior (ventral) şi posterior (dorsal)

Axul lateral are doi poli: drept şi stâng. 

Prin câte două din aceste axe se poate duce câte un plan

1. Planul sagital principal (mediosagital) trece prin axul longitudinal şi divide corpul omenesc în două jumătăţi asemănătoare: dreaptă şi stângă. 

Toate planurile paralele cu el se numesc sagitale. 

2. Planul frontal trece prin axul longitudinal şi prin cel transversal. Împarte corpul în două porţiuni neasemănătoare: dorsală şi ventrală.

3. Planul orizontal (transversal) trece prin axul sagital si prin transversal. Împarte corpul în două porţiuni: superioară şi inferioară. 
POZIŢIILE sunt termeni anatomici care definesc locul unui organ sau segment al corpului uman, în raport cu planurile menţionate mai sus. 

· median

· medial-lateral (intern-extern), radial-ulnar, tibial-fibular
· superior –inferior

· cranial-caudal

· proximal-distal

· interior-exterior – la cavităţi

· profund-superficial

· anterior (ventral)

· posterior (dorsal)

· mână – faţă palmară şi faţă dorsală

· picior – faţă dorsală şi faţă plantară 

Mişcări 

· flexiuni – extensiune – ax transversal

· rotaţie exterior-interior – ax longitudinal

· abducţie – adducţie – ax A-P

· circumducţie –flexie, abducţie, extensie, adducţie şi revenire 

· pronaţie – supinaţie

